Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (EGF/2011/000 TA 2011 - għajnuna teknika fuq l-inizjattiva tal-Kummissjoni) /* KUMM/2011/0358 finali */





MEMORANDUM TA’ SPJEGAZZJONI Il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibilità, sal-limitu massimu annwali ta' EUR 500 miljun, u dan apparti mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. SOMMARJU TAL-APPLIKAZZJONI U ANALIŻI Dejta prinċipali: Nru ta' Referenza tal-FEG FEG/2011/000 Il-Kummissjoni Ewropea Assistenza teknika Nefqa amministrattiva: baġit f'EUR 610 000 % nefqa amministrattiva (limitu : 0,35 %) 0,12 % Skont l-Artikolu 8(1) tar-Regolament (KE) Nru 1927/2006, 0,35 % tal-ammont annwali massimu tal-FEG jista' jkun disponibbli kull sena għal għajnuna teknika fuq l-inizjattiva tal-Kummissjoni Għajnuna teknika li se tkun iffinanzjata u analiżi tal-ispejjeż stmati tagħha 1. L-għotja se tkun użata għan-nefqa msemmija fl-Artikoli 8(1) u (4) kif ukoll fl-Artikolu 9(2) tar-Regolament (KE) Nru 1927/2006, kif spjegat hawn taħt. 2. Il-monitoraġġ: Il-Kummissjoni se tiġbor id-dejta dwar l-applikazzjonijiet li waslu u tħallsu, u l-miżuri proposti u implimentati, u se taġġorna u tistampa l-Istampa tal-Istatistika tal-FEG b'informazjzoni sa tmiem l-2011. L-ispiża hi stmata li se tiswa EUR 20 000. 3. Informazzjoni: Il-websajt tal-FEG, li l-Kummissjoni mitluba toħloq u tamministra skont l-Artikolu 9(2) tar-Regolament (KE) Nru 1927/2006, se tkun aġġornata b’mod regolari u se titkabbar, kull element ġdid se jkun tradott ukoll fil-lingwi kollha tal-UE. Il-fajl tal-istampa se jiġi stampat, u r-rapport annwali tal-FEG se jkun prodott, tradott, stampat u distribwit. Se tittejjeb il-kuxjenza ġenerali tal-FEG u l-viżibilità tiegħu, inter alia, bil-produzzjoni ta' vidjow ibbażat fuq każijiet diversi tal-FEG li qed jiġu implimentati. Il-FEG se jkun kopert b’pubblikazzjonijiet u f’attivitajiet awdjoviżivi varji tal-Kummissjoni. Dawn l-oġġetti kollha huma stmati li se jiġu jiswew EUR 250 000. 4. Il-ħolqien ta' bażi tal-għarfien: Il-Kummissjoni se twaqqaf proċeduri standardizzati għall-applikazzjonijiet tal-FEG u l-ipproċessar tagħhom, li se jippermettu li jkunu ssimplifikati, li l-ipproċessar tagħhom jeħfif u r-rapporti jkunu estratti b'mod aħjar għal bżonnijiet varji. L-ispiża hi stmata li se tiswa EUR 70 000. 5. Għajnuna amministrattiva u teknika : Il-Grupp ta' Esperti tal-Persuni ta' Kuntatt tal-FEG, b’27 membru, wieħed minn kull Stat Membru, se jżomm żewġ laqgħat, b'allokazzjoni baġitarja ta' EUR 35 000 għal kull laqgħa. Iż-żewġ laqgħat flimkien huma stmati li se jiswew EUR 70 000. 6. B'żieda ma' dan, il-Kummissjoni se torganizza l-iskambju tal-prassi li kellhom suċċess fost l-Istati Membri, b’hekk tkun qed tagħti l-opportunità lill-parteċipanti b’esperjenza fl-implimentazzjoni tal-FEG sabiex joħolqu netwerk bejniethom. L-ewwel minn dawn il-laqgħat se tkun dedikata għall-iskambju tal-informazzjoni u l-esperjenzi dwar iż-żmien ideali u l-iffinanzjar tal-applikazzjonijiet tal-FEG. Din l-attività tan-netwerking hi stmata li se tiswa EUR 200 000. 7. Evalwazzjoni: Attivitajiet ta’ preparazzjoni għall-evalwazzjoni ta’ nofs il-perjodu tal-FEG, kif stipulat fl-Artikolu 17, il-paragrafu 1(a) tar-Regolament (KE) Nru 1927/2006, kienu kkuntrattati mar-riżorsi tal-baġit tal-2010. L-evalwazzjoni finali tal-FEG mhux se tibda qabel l-2012. Għalhekk m'hemmx baġit imwarrab għall-evalwazzjoni tal-FEG fl-2011. Oġġetti || Numru stmat || Nefqa stmata għal kull oġġett (f'EUR) || Spejjeż totali (f'EUR) Monitoraġġ || 1 || 20 000 || 20 000 Attivitajiet ta' informazzjoni || Varji || Varji || 250 000 Ħolqien ta' bażi tal-għarfien: || 1 || 70 000 || 70 000 Għajnuna amministrattiva u teknika: Laqgħat tal-Grupp Espert tal-Persuni ta' Kuntatt tal-FEG || 2 || 35 000 || 70 000 Għajnuna amministrattiva u teknika: Seminars dwar l-implimentazzjoni tal-FEG || 2 || 100 000 || 200 000 Total tal-ispiża stmata || || || 610 000 Il-finanzjament 8. Il-baġit annwali totali disponibbli għall-FEG huwa ta’ EUR 500 miljun. L-Artikolu 8(1) tar-Regolament (KE) Nru 1927/2006 jiddikjara li 0,35 % ta' dan l-ammont (jiġifieri EUR 1 750 000) jista' jsir disponibbli kull sena għal għajnuna teknika fuq l-inizjattiva tal-Kummissjoni. Attwalment, l-ammont sħiħ għall-2011 jibqa' disponibbli; s'issa xejn għadu ma ġie allokat għal għajnuna teknika. 9. L-għotja proposta għall-għajnuna teknika fuq l-inizjattiva tal-Kummissjoni fl-2011 hija ta' EUR 610 000. Wara l-mobilizzazzjoni ta' dan l-ammont, l-ammont ta' EUR 1 140 000 jibqa' potenzjalment disponibbli f'każ li jerġa' jiġi meħtieġ aktar tard fis-sena. 10. Filwaqt li tqis l-ammont massimu possibli ta' għotja mill-FEG skont l-Artikolu 8(1) tar-Regolament (KE) Nru 1927/2006 kif ukoll l-ambitu tar-riallokazzjoni ta' approprjazzjonijiet, il-Kummissjoni qiegħda tipproponi li timmobilizza l-FEG għall-ammont totali msemmi hawn fuq, li għandu jiġi allokat taħt l-intestatura 1a tal-qafas finanzjarju. 11. Bil-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata tat-trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex, f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali tat-trijalogu. 12. B’mod separat, il-Kummissjoni tippreżenta talba ta' trasferiment sabiex fil-baġit għall-2011 iddaħħal approprjazzjonijiet speċifiċi għall-impenn, kif jitlob il-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlas 13. L-ammont ta' EUR 7 302 277 jibqa' disponibbli fuq il-linja Baġitarja tal-FEG 04.0501 wara l-adozzjoni miż-żewġ fergħat tal-Awtorità Baġitarja tat-tliet Deċiżjonijiet li jammontaw għat-total ta' EUR 10 371 321, wara l-kunsiderazzjoni tal-erba' każijiet li bħalissa qed ikunu diskussi mill-Awtorità Baġitarja għall-ammont totali ta’ EUR 29 935 352. Dan l-ammont disponibbli se jintuża biex ikopri l-ammont ta' EUR 610 000 li hemm bżonn għall-assistenza teknika. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (EGF/2011/000 TA 2011 - għajnuna teknika fuq l-inizjattiva tal-Kummissjoni) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[3], u b'mod partikulari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[4], u b'mod partikolari l-Artikolu 8(2) tiegħu, Wara li kkunsidraw il-proposta tal-Kummissjoni[5], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf sabiex jipprovdi sostenn addizzjonali lil ħaddiema ssensjati li jbatu l-konsegwenzi ta’ bidliet strutturali ewlenin fix-xejriet kummerċjali dinjin, u sabiex jgħinhom fl-integrazzjoni mill-ġdid tagħhom fis-suq tax-xogħol. (2) L-ambitu tal-FEG twessa’ għall-applikazzjonijiet imressqa mill-1 ta’ Mejju 2009 ’l quddiem biex jinkludi s-sostenn għall-ħaddiema li ngħataw is-sensja bħala riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG taħt il-limitu massimu annwali ta’ EUR 500 miljun. (4) Ir-Regolament (KE) Nru 1927/2006 jistipula li 0,35 % tal-ammont massimu annwali jista' jsir disponibbli kull sena għall-għajnuna teknika fuq l-inizjattiva tal-Kummissjoni. Il-Kummissjoni għalhekk qiegħda tressaq proposta biex timmobilizza l-ammont ta' EUR 610 000. (5) Il-FEG għandu, għaldaqstant, jiġi mmobilizzat biex jipprovdi għajnuna teknika fuq l-inizjattiva tal-Kummissjoni. ADOTTAT DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2011, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 610 000 f'approprjazzjonijiet għall-impenji u għall-pagamenti. Artikolu 2 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] ĠU C 139, 14.6.2006, p. 1. [4] ĠU L 406, 30.12.2006, p. 1. [5] ĠU C […], […], p. […].